
RAPORT DE SPECIALITATE
privind  aprobarea încheierii unui Acord de colaborare între Municipiul Timișoara și  Asociația ECOTIC  în vederea colectării deșeurilor de baterii și acumulatori portabili (DBA)
Având în vedere Referatul de aprobare al proiectului de hotărâre al Primarului Municipiului Timișoara şi Proiectul de hotărâre  privind aprobarea încheierii unui Acord  de colaborare între Municipiul Timișoara și  Asociația ECOTIC  în vederea colectării  deșeurilor de baterii și acumulatori portabili (DBA)
Facem următoarele precizări:

În conformitate cu prevederile art.60 alin.1 A lit.h)  din Ordonanța de Urgență nr.92/2021 privind regimul deșeurilor,  autoritățile administrației publice locale au obligația, la nivel de  municipii:
h) să asigure spaţiile necesare pentru colectarea separată a deşeurilor, ținând cont de reglementările urbanistice  și de cele emise de Ministerul Sănătății, dotarea acestora cu containere specific fiecărui tip de deșeu și dezvoltă în mod corespunzător centrele înfiinţate potrivit prevederilor art.10 alin.2 din Ordonanţa de urgenţă a Guvernului nr. 5/2015, cu modificările și completările ulterioare, pentru a oferi populaţiei posibilitatea de a se debarasa, fără plată, de deşeuri de hârtie şi carton, sticlă, metal, materiale plastice, lemn, textile, ambalaje, deşeuri de echipamente electrice şi electronice, deşeuri de baterii şi acumulatori şi deşeuri voluminoase, inclusiv saltele şi mobilă;
În conformitate cu prevederile Ordonanţei de Urgenţă nr.5/2015 privind deşeurile de echipamente electrice şi electronice, art. 10 alin. (2), unităţile administrativ-teritoriale prin autorităţile deliberative asigură colectarea DEEE provenite de la gospodăriile particulare, prin cel puţin una din următoarele: 
- centre fixe de colectare, cel puţin unul la 50.000 de locuitori, dar nu mai puţin de un centru în fiecare unitate administrativ-teritorială;
- puncte de colectare mobile în măsura în care acestea sunt accesibile populaţiei ca amplasament şi perioadă de timp disponibilă;
- colectare periodică, cu operatori desemnaţi, cel puţin o dată pe trimestru.
În conformitate cu prevederile  art.129 alin.2 lit.b) și g) din OUG nr.57/2019 privind Codul administrativ, consiliul local asigură realizarea lucrărilor și ia măsurile necesare implementării și conformării cu prevederile angajamentelor asumate de România în calitate de stat membru al Uniunii Europene în domeniul protecției mediului pentru serviciile furnizate cetățenilor.
Precizăm că legislaţia naţională stabileşte, în acord cu politicile europene în domeniu, măsurile necesare protejerii mediului şi a sănătăţii populaţiei prin prevenirea sau reducerea efectelor negative ale generării şi gestionării deşeurilor de echipamente electrice şi electronice, aşezând prevenirea şi reciclarea la rang de principii prioritare în cadrul legislaţiei şi a politicii de prevenire a generării şi de gestionare a deşeurilor. 
Asociația ECOTIC, autorizată din 2006 de Ministerul Mediului, Apelor și Pădurilor, are ca scop unic colectarea și reciclarea deșeurilor de echipamente electrice și electronice casate, surse de lumină, baterii și acumulatori.

ECOTIC BAT SRL, în baza prevederilor art. 7 alin .9 și alin. 10  din HG 1132/2008, acționează în numele producătorilor de baterii, are misiunea de a organiza sisteme de colectare selectiva a deseurilor de baterii si acumulatori portabili (DBA) de la utilizatorii finali.

ECOTIC BAT SRL deține licență de operare emisă de Ministerul Mediului, Apelor și Pădurilor valabilă până la data de 04.11.2024.
În concluzie, pentru atingerea unui nivel ridicat de colectare separată a DEEE, administrația publică locală oferă cetățenilor posibilitatea de a se debarasa, fără plată, de deşeurile de baterii şi acumulatori, prin colectări periodice, cu operatori desemnați, în conformitate cu prevederile legale mai sus enunțate.

Având în vedere prevederile legale expuse în prezentul raport, apreciem că proiectul de hotărâre privind privind aprobarea încheierii unui Acord  de colaborare între Municipiul Timișoara și  Asociația ECOTIC  în vederea colectării  deșeurilor de baterii și acumulatori portabili (DBA) îndeplineşte condiţiile pentru a fi supus dezbaterii şi aprobării plenului consiliului local.

